હું પંજાબની યુવતી છું અને ડેરા સચ્ચા સૌદા, સિરસા(હરિયાણા) ખાતે છેલ્લા 5 વર્ષથી સાધ્વી તરીકે ફરજ બજાવું છું. મારી સાથે અહીં એવી હજારો યુવતીઓ છે, જે રોજ 18 કલાક સેવા આપે છે. પરંતુ અહીં અમારું યૌન શોષણ થાય છે. ડેરાના મહારાજ(ગુરમીત સિંહ) અહીં ડેરામાં યુવતીઓનો બળાત્કાર કરે છે. હું ગ્રેજ્યૂએટ છું, પરંતુ મારા પરિવારને મહારાજમાં આંધળો વિશ્વાસ છે. હું સાધ્વી બની પછી બે વર્ષે મહારાજે એક ખાસ મહિલા શિષ્ય દ્વારા રાત્રે 10 વાગે મને તેડું મોકલાવ્યું હતું. મહારાજે મને બોલાવી છે, એ જાણીને હું ખૂબ ખુશ થઇ હતી, હું પ્રથમ વાર તેમને મળવા જઇ રહી હતી.